Document ID: 32014R0543

AZ EURÓPAI PARLAMENT ÉS A TANÁCS 543/2014/EU RENDELETE
(2014. május 15.)
az Európai Rendőrakadémia (CEPOL) létrehozásáról szóló 2005/681/IB tanácsi határozat módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 87. cikke (2) bekezdésének b) pontjára,
tekintettel Belgium, Bulgária, a Cseh Köztársaság, Németország, Észtország, Görögország, Spanyolország, Franciaország, Horvátország, Olaszország, Ciprus, Lettország, Litvánia, Luxemburg, Magyarország, Málta, Hollandia, Ausztria, Lengyelország, Portugália, Románia, Szlovénia, Szlovákia, Finnország és Svédország kezdeményezésére,
a jogalkotási aktus tervezete nemzeti parlamenteknek való megküldését követően,
rendes jogalkotási eljárás keretében (1),
mivel:
(1)
A 2005/681/IB tanácsi határozat (2) 4. cikke szerint a CEPOL székhelye az egyesült királysági Bramshillben van.
(2)
A 2005/681/IB határozat 4. cikkében foglaltak ellenére az Egyesült Királyság a 2012. december 12-i és 2013. február 8-i levelében arról tájékoztatta a CEPOL-t, hogy egyoldalúan úgy határozott, hogy a továbbiakban már nem kívánja biztosítani az Európai Rendőrakadémia székhelyét. Az Egyesült Királyság emellett arról is határozott, hogy a Nemzeti Rendőrségi Támogató Ügynökség (National Policing Improvement Agency) helyébe - amelynek egyik nemzeti rendőrségi oktatási központja, ahogy a CEPOL székhelye is, Bramshillben található - egy új Rendőrségi Akadémia (College of Policing) lép majd, amelynek székhelye már nem Bramshillben lesz. Az Egyesült Királyság ezért úgy határozott, hogy bezárja a bramshilli nemzeti rendőrségi oktatási központot és értékesíti azt, arra hivatkozva, hogy túl magasak annak a költségei, és annak használatát illetően nem merült fel alternatív üzleti modell. A lojális együttműködés az Európai Unió működéséről szóló szerződésben megállapított kötelezettsége, így különösen az EUSZ 4. cikkéből fakadó kötelezettségek értelmében az Uniónak és tagállamainak kölcsönösen segíteniük kell egymást a CEPOL működési tevékenységeinek a folyamatos biztosításában. E célból az Egyesült Királyságnak biztosítania kell mindenekelőtt azt, hogy a CEPOL új helyre történő átköltözésére zökkenőmentesen kerüljön sor, a CEPOL rendes költségvetésének a veszélyeztetése nélkül.
(3)
A tagállamok kormányainak képviselői által 2013. október 8-án elfogadott közös megegyezés fényében és tekintettel arra, hogy a CEPOL-nak továbbra is önálló uniós ügynökségként kell működnie, intézkedéseket kell hozni annak érdekében, hogy a CEPOL-nak, amint Bramshillből elköltözik, Budapesten legyen a székhelye. A 2005/681/IB határozatot ki kell egészíteni ezekkel az intézkedésekkel.
(4)
A Lisszaboni Szerződés hatálybalépésével alkalmazandóvá váló jogi keretre tekintettel a 2005/681/IB határozatot felül kell vizsgálni, és egyúttal biztosítani kell a CEPOL önálló uniós ügynökségi jogállását.
(5)
A 2005/681/IB határozatot ezért ennek megfelelően módosítani kell.
(6)
Mielőtt a CEPOL az új helyen megkezdené működését, székhely-megállapodást kell kötni a szokásos eljárásoknak megfelelően.
(7)
Az EUSZ-hez és az Európai Unió működéséről szóló szerződéshez (EUMSZ) csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 3. cikkével és a 4a. cikkének (1) bekezdésével összhangban e tagállamok bejelentették, hogy részt kívánnak venni ennek a rendeletnek az elfogadásában és alkalmazásában.
(8)
Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikkével összhangban Dánia nem vesz részt ennek a rendeletnek az elfogadásában, az rá nézve nem kötelező és nem alkalmazandó.
(9)
Tekintettel arra, hogy a CEPOL új székhelyét sürgősen létre kell hozni, ennek a rendeletnek a kihirdetése napján hatályba kell lépnie,
ELFOGADTA EZT A RENDELETET:
1. cikk
A 2005/681/IB határozat a következőképpen módosul:
1.
A 4. cikk helyébe a következő szöveg lép:
„4. cikk
Székhely
A CEPOL székhelye Budapest (Magyarország).”
2.
A szöveg az alábbi cikkel egészül ki:
„21a. cikk
Felülvizsgálat
2015. november 30-ig a Bizottság jelentést nyújt be e határozat eredményességéről, figyelemmel arra, hogy biztosítani kell a CEPOL önálló uniós ügynökségi jogállását. A Bizottság - alapos költség-haszon elemzést és hatásvizsgálatot követően - indokolt esetben, az e határozat módosítására irányuló jogalkotási javaslatot csatol a jelentéshez.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2014. szeptember 1-jétől kell alkalmazni.
Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
Kelt Brüsszelben, 2014. május 15-én.

Labels: 10
18
15
4